《郴州乾明进和尚舍利赞》
宋代·释德洪

李广射虎，石为之穿。耿恭祝井，涸为之泉。忠孝所致，如响答焉。

公亦何为，饥餐困眠。人初莫测，公岂自言。戏为火浴，朽者明鲜。

舍利粲粲，玉碎珠圆。乃至所养，盖其云全。天全之妙，非粗不传。

如春在花，如意在弦。嗤嗤横目，气凌云天。死未及寒，化为腥膻。

矧投于火，不作腥烟。安有万手，收此精坚。维德之一，堙所拳拳。

死生之大，卒莫能迁。公初设心，唯此是专。不祈人知，人趋如川。

终必有验，理之固然。我作赞词，丰碑以镌。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。